Yle Urheilu ja Valo ry esittelevät suomalaista urheiluseuratoimintaa Kiertueen teemoja ovat muun muassa yhteistyö, urheiluseuran ratkaisut haastavissa olosuhteissa sekä se, että lapset ja nuoret saataisiin pysymään ainakin jossakin liikunta- ja urheiluseuratoiminnassa mukana mahdollisimman pitkään.

KOUVOLA. Parhaimmillaan vanhemmat tukevat lastensa urheiluharrastusta ja ovat mukana esimerkiksi kioskitoiminnassa sekä auttavat kuljetuksissa.

Joskus vanhemmat kuitenkin ylittävät rajansa. Hiljattain uutisoitiin tapauksesta, jossa jääkiekkojuniorin isä pahoinpiteli tuomarin Espoossa.

Vanhemmat aiheuttavat silloin tällöin ongelmia myös muissa lajeissa ympäri Suomea. Niitä on ilmennyt esimerkiksi Kouvolan jalkapalloilussa.

- Tunnistamme ongelman, että vanhemmat ottavat sitäkin roolia, mikä lasten harrastuksissa ei kuulu vanhemmille. Suurimmat ongelmat syntyvät peluutusasioista. Vanhemmat alkavat puuttua valmentajien toimintaan ja valmentajien tekemiin pelillisiin valintoihin, Kouvolan Jalkapallon (KJP) valmennuspäällikkö Henri Halonen kertoo.

Hänen mukaansa pahimmillaan vanhempien ylilyönnit ovat olleet aika rajuja.

- Ne ovat verbaalisia tai sähköposteihin liittyviä viestejä, joissa ylitetään kynnyksiä, mitä ei olettaisi aikuisten ihmisten ylittävän. Ne ovat olleet varmasti myös uhkaavia, ja tietyissä tapauksissa on oltu lähellä kunnianloukkauksia. Kaikki kuitenkin tekevät virheitä, myös me valmentajat.

Halonen muistuttaa, että nykyään eletään vaikeita aikoja, mikä osaltaan selittää vanhempienkin käyttäytymistä.

- Yhteiskunnassa kaikki ei ole välttämättä hyvin. Se näkyy myös pahoinvointina vanhempien osalta. Olenkin huomannut, että ajat ovat tiukat. Olemme kuitenkin pyrkineet siihen, että aikuisten riidat eivät ole vaikuttaneet lasten toimintaan mitenkään.

KJP:n koordinaattorin Jari Kujalan mukaan vanhempien häiriökäyttäytyminen kuitenkin voi aiheuttaa pelaajille ongelmia.

- Pelaajat kokevat myötähäpeää, jos omat vanhemmat käyttäytyvät aggressiivisesti kentän laidalla ja puuttuvat pelaamiseen. Tällöin pelaaja varmasti itsekin kärsii tilanteesta ja pahimmassa tapauksessa lopettaa uransa.

- He häpeävät omia vanhempiaan ja leimautuvat ryhmässä, mikä on vaikea paikka lapselle. Toivoisinkin, että vanhemmat olisivat vanhempien roolissa kannustamassa peleissä eivätkä aina arvostelemassa ja tuottamassa vaikeita tilanteita lapselleen, jota varmasti aletaan tämän vuoksi kiusata.

Halonen kertoo, että vuosittain myös valmentajat lopettavat valmentamisen ympäri Suomea, kun he eivät enää jaksa kuunnella vanhempien nalkutusta.

Suurin osa vanhemmista toimii asiallisesti

Kouvolan Jalkapallo on yrittänyt ratkoa ongelmaa parantamalla tiedottamistaan.

- Vanhemmille pitäisi saada yksinkertaisesti ja helposti tieto, että he tietävät koko ajan mitä tapahtuu ja miksi.

Halonen kertoo, että innokkaille vanhemmille on myös yritetty tarjota roolia seuratoiminnassa.

- Suurin osa vanhemmista kuitenkin toimii tosi asiallisesti. He antavat asiallista palautetta ja kritiikkiä toiminnasta, mitä pitääkin, sillä se kehittää toimintaamme, jos se on asiallista ja hyvin perusteltua, Halonen kertoo.

Hänen mielestään seuratoimintaan olisi kuitenkin hyvä saada vaikkapa psykologeja avuksi, jos siihen olisi resursseja.

- Meillä on ollut vanhempainiltoja liian harvoin, sillä niitä pitäisi olla kerran kuukaudessa. Kyse on kuitenkin tässäkin kohtaa resursseista.